  Виталий Пронин Дорын шунытгес но, шулдыргес но2017-тӥ ар - Горд атаслэн арез.  Астрологъёс верамъя, со котькуд адямилэн улоназ воштӥськонъёс вайыны кулэ. Но азинлык ваёз дӥсьтӥсь, котькыӵе уж борды мыло-кыдо басьтӥськисьёслы гинэ. Тодэлэ: атас уг яраты азьтэмъёсты! Эшшо эн вунэтэ: атас - дорез яратӥсь, семьяен улыны дышем бурдо. Соин ик кузпалъёслэн кусыпъёссы  юнманы гинэ кулэ. Зэм, атаслэсь вожзэ ӧд поттэ ке. Озьыен, Выль арез мурт шаеръёсын пумитаны эн чаклалэ. Нош сюрес вылэ потыны одно кулэ ке, семьядэс но сьӧрады кутэ.Туж умой, кыз котыре матысьёсыныды, ӵыжы-выжыосыныды люкаськыны ӧдъяськоды ке. Атас пумит ӧвӧл трос калык пӧлын но шулдыръяськыны -  эшъёстэс пӧлады чик кышкатэк ӧте. Паръёссы вань ке, одно ӵошен мед лыктозы.Эшшо: кузпалъёслэн кусыпъёссы тэшкамын ке, Выль ар уе часъёс 12 шуккемлэсь азьло ог-оген тупано.Макем огшоры - сокем умойУлон интыез праздниклы шулдыртыку, вунэтоно ӧвӧл, атас огшоры шудонъёсты яратэ шуыса. Умой, соосты ас киосыныды лэсьтӥды ке. Кылсярысь, чильпам, керттэм, етӥн басмалэсь вурем салфеткаос, ӵушконъёс кузьымлы но яралозы, корка пушкы но шуныт мылкыд пыӵатозы. Кызэз озьы ик чебертыны луоз ас киосын лэсьтэм шудонъёсын.  Кылсярысь, соосты горд, ӵуж сӥньысъёслэсь, фетрлэсь лэсьтэ. Талы дырды ӧвӧл ке, соосты воштыны луоз турлы конфетъёсын, мандаринэн, фольгае бинялтыны луоз мульыосты - кыз вылын таос туж аспӧртэмлыко адӟиськозы. Макем тросгес пыртоды дорады атасъёсты - суредаса, чильпаса-керттыса яке лавкаысь шудон басьтыса  -  сокем умойгес.Кылем арынлэсь кылемын на ке чебересь сюсьтылъёсты, горд, ӵуж шудонъёсты - соосты нош ик поттыны быгатоды.  Но туала арлэн кузёеныз, маймылэн, ӵошатыса, атас уг яраты укыр чилясез. Соин ик мишурады трос медаз луы.Корка пушкы атаслы кар лэсьтыны луоз. Курегпуз интые, отчы тыре мандаринъёс, мульыос. Лавкаын вузасько шоколадлэсь курегпузъёс, соос зарнивуам бумагаен бинялтэмын ке - чик малпаськытэк басьтэ! Лыдъяське: зарни курегпуз семьяе узырлык кыске. Со сяна, юрттэ нуны вордыны дасяськисьёслы.Зэмос воргоронАтаслэн яратоно буёлэз - горд. Тупалозы лемлет, бусӥр, ӵуж, нап-ӵуж но соослы матын луись мукет буёлъёс. Мӧзмытэсь медаз луэ соос, кылсярысь, сьӧд. Зэм, сьӧд дэремдэс горд чыртывесен  чебертыны ӧдъяськоды ке - умой. Чыртывесьёсты сяна, атас озьы ик кельшытоз яркыт пель угыосты, суйпоскесъёсты. Но соосты, эсэпсэ валаса, быръёно  - вылады укыр трос ошылоно ӧвӧл. Дэремлэн кузьдалаез кузь но, вакчи но, паськыт сӧзуло но, сюбег но луыны быгатоз - кинлы кыӵеез кельше. Но мед адӟиськоз: тӥ небыт сюлэмо, зӥбыт нылкышно. Воргоронъёс та уе мед вунэтозы бадӟым, нуйтӥськем футболкаос но кесям джинсъёс сярысь. Тупалоз сыӵе дӥсь, кудӥз возьматэ: таид - зэмос воргорон!Ӝӧк вылын медаз луэ курегпуз но курег сӥль - малы атаслэсь юнме вожзэ поттод? Со понна со туж шумпотоз чорыглы. Солэсь куртчонъёс но, пӧсь сиён но пӧраны луоз - атас таӵе ӟеч лэсьтэмдэс ар ӵоже уз вунэты! Парсь, ыж, скал сӥлез юдэсъёсын пыжоно. Нош ӝӧк вылэ понӥды на ке сугон шальы, петрушка, укроп но мукет вож сиёнъёс - атаслы гинэ уд, асьтэ тазалыктылы но умой лэсьтоды. Озьы ик эн вунэтэ бакча емышъёс сярысь, сылалтэм кияр, помидор но мултэс уз луэ. Нош кыӵе яратэ атас ю тысез! Соин ик изымтэ кидысэн нянь басьтыны эн вунэтэ.УД  